Va fikile eXitandani ninhlikani swinene. Misaveni a xi languterile ku vona bodo leyi a yi tsariwile Xitandani kambe a yi nga ri kona. A ku tsariwile Makhado hinkwako."Wonge ku na un'wana a a khwaya khwiri ra mina," Ku vula Mbhokota "a hi nghene laha hi khomisa nyoka." Ku vula Mbhokota. A lotlela lori. Va nghena ekhefini. Mbhokota a komba Misaveni ndzhawu yo tshama. Misaveni xi languta-languta matlhelo. Vanhu a va tele ekhefini ya kona. Vo tala a va vulavula XiVenda. Misaveni xi lemuka ro sungula leswaku lomu a xi ya kona a va ta xi vulavurisa hi XiVenda. Xi khindlata makatla. 'Swi ta tikomba.' Mbhokota a vuya na tipuleti timbirhi. Yin'we a yi nyika Misaveni. Xikandza xa Misaveni xi lumeka. A swi endla masiku a nga si dya nyama. Mashimbye a a nga dyi nyama kasi na le kaya a a yi pfumala. A dya, a dya, a tiphina. Mbhokota a ya va xavela na kholodirinki - un'wana na un'wana ya yena. Misaveni xi nwa, khwiri ri ku nde!